天寶歌和魏定公文次韵
作者：王之道
朝代：宋

paragraphs: 連昌宫中馬爲樂，一時舞馬黄金絡。
君王養欲臣養文，忠鯁漫多寧救藥。
嗷嗷萬國風中船，檣傾柂壞夫何言。
潼闗莫拒范陽賊，傷哉天廐空連錢。
翠華西去遥指蜀，應念霓裳舊家曲。
六軍敢怒誰敢呵，馬足空污太真肉。
始皇布漆徒堅城，元海斬木徒輕兵。
驅魚驅雀强鸇獺，乃使後世蒙佳聲。
亂離每憶昇平日，忽對新詩重嗟泣。
望仙花草自春秋，怊悵六龍歸未得。